作者:劉長卿
標題:登東海龍興寺高頂望海，簡演公
內容:朐山壓海口，永望開禪宮。元氣遠相合，太陽生其中。豁然萬裡餘，獨為百川雄。白波走雷電，黑霧藏魚龍。變化非一狀，晴明分眾容。煙開秦帝橋，隱隱橫殘虹。蓬島如在眼，羽人那可逢。偶聞真僧言，甚與靜者同。幽意頗相愜，賞心殊未窮。花間午時梵，雲外春山鐘。誰念遽成別，自憐歸所從。他時相憶處，惆悵西南峰。